Title: Návrh koncepcie prípravy zmlúv medzi štátom a vysielateľmi na základe zákona o cieľoch, obsahoch a zabezpečení služieb verejno
Author: lassakova

Predkladacia správa

Návrh koncepcie zmlúv medzi štátom - Slovenskou republikou (ďalej aj ako „štát“) a verejnoprávnymi vysielateľmi - Slovenskou televíziou a Slovenským rozhlasom o obsahoch,  cieľoch a zabezpečení služieb verejnosti v oblasti rozhlasového a televízneho vysielania (ďalej len „koncepcia zmlúv“) sa predkladá na základe uznesenia vlády SR č. 450 z 23. mája 2007 k návrhu Optimalizácie infraštruktúry verejnoprávnych vysielateľov v podmienkach digitalizácie. Cieľom zmlúv je zabezpečiť proces zmeny charakteru a kvality prostredia, v ktorom sa verejnoprávni vysielatelia nachádzajú. 

V materiáli Optimalizácia infraštruktúry verejnoprávnych vysielateľov v podmienkach digitalizácie sa jednoznačne konštatuje, že verejnoprávni vysielatelia nemajú prostriedky na to, aby dlhodobo prinášali kvalitný pôvodný program. Ich vysielanie výraznejším spôsobom nerozširuje možnosti výberu diváka alebo poslucháča, a z tohto dôvodu pre nich stráca opodstatnenie. Vývoj a charakter mediálneho prostredia Slovenskej republiky podnietil k analýze finančného zabezpečenia verejnoprávnych vysielateľov, a taktiež k úvahe o možných nových formách finančných zdrojov na zabezpečenie vysielania služby verejnosti  s cieľom posunúť ju na zákonom stanovenú a verejnosťou očakávanú úroveň. 

Základnou podmienkou celého procesu revitalizácie služby verejnosti  poskytovanej Slovenskou televíziou a Slovenským rozhlasom je zabezpečenie jej stabilného a dostatočného financovania. Dôležitým nástrojom v tejto oblasti budú zmluvy medzi štátom a verejnoprávnymi vysielateľmi o obsahoch, cieľoch  a zabezpečení služieb verejnosti v oblasti rozhlasového a televízneho vysielania (ďalej aj ako „zmluvy“), ktoré budú na dlhšie obdobie (5 rokov) definovať programové a iné úlohy na strane vysielateľa a výšku verejných financií, garantovaných zo strany štátu. 

Návrh koncepcie zmlúv vo svojich ustanoveniach približuje mechanizmus prípravy a tvorby zmlúv, ako aj časový harmonogram procesu prípravy zmlúv, ktorý pozostáva zo šiestich základných bodov, ktorými sú:
-	príprava základnej koncepcie zmlúv (termín: máj – september 2008)
-	predloženie návrhu koncepcie zmlúv na rokovanie vlády SR (termín: september 2008)
-	príprava návrhu novelizácie príslušných právnych predpisov (termín: december 2008)
-	príprava a verejná diskusia o návrhu zmlúv na roky 2010 – 2014 a návrhu dodatku na rok 2010 (termín: január –jún 2009)  
-	predloženie návrhu zmlúv na roky 2010 - 2014 a návrhu dodatkov k zmluvám
      na rok 2010 na rokovanie vlády SR (termín: júl - september 2009)
-	podpis zmlúv na roky 2010 - 2014  a dodatkov na rok 2010 (termín: december 2009).

Zmluvy budú vychádzať z tradičných a základných princípov verejnoprávneho vysielania v Európe a  z  právneho poriadku Slovenskej republiky. Ich cieľom  bude predovšetkým vytvorenie strednodobej stratégie tvorby, výroby a vysielania programovej služby verejnoprávnymi vysielateľmi, ktorá sa bude opierať o transparentné ekonomické a rozpočtové podmienky využívania úhrad za služby verejnosti a príspevku štátu. Cieľom zmlúv bude taktiež vytvorenie systému, ktorý zabezpečí stabilitu financovania verejnoprávnych vysielateľov, čím sa tento systém priblíži k všeobecne uznávaným hodnotám a úlohám verejnoprávnych vysielateľov v Európe. Mechanizmus zmluvy sa ukázal v európskej praxi ako účinný prostriedok ochrany verejnoprávnych vysielateľov pred zmenami postojov politických garnitúr. 

V zmluve sa verejnoprávni vysielatelia zaviažu vyrobiť a odvysielať pôvodné programy vo verejnom záujme, ktoré budú odvysielané v premiére, pričom zmluva bude garantovať programovú nezávislosť verejnoprávnych vysielateľov. Pre verejnoprávnych vysielateľov môže zo zmluvy vyplývať taktiež záväzok v stanovenom rozsahu a za stanovených podmienok realizovať investičné a iné účelové projekty zamerané na skvalitnenie poskytovania služby verejnosti v oblasti rozhlasového a televízneho vysielania. Objem finančných prostriedkov, ktoré budú verejnoprávnemu vysielateľovi poskytnuté podľa ustanovení zmluvy a v súlade s dodatkom na príslušný kalendárny rok, bude účelovo viazaný, čo znamená, že ich bude možné použiť výlučne na účel, ktorý bude exaktne vymedzený v zmluve a následne špecifikovaný v dodatku na príslušný rok. Presná a záväzná špecifikácia rozsahu a charakteru záväzkov vyplývajúcich verejnoprávnym vysielateľom zo zmluvy, ako aj presná výška financií poskytnutých zo strany štátu, bude každoročne upravená v podobe písomného dodatku k zmluve, ktorý bude jej neoddeliteľnou súčasťou.

Návrh koncepcie obsahuje charakteristiku zmlúv a odôvodnenie ich potreby, mechanizmus prípravy zmlúv, formu zmlúv a postup pri uzatváraní jednotlivých dodatkov, predmet zmlúv, podmienky poskytnutia a použitia finančných prostriedkov na základe zmlúv, ako aj mechanizmus kontroly plnenia zmlúv a sankcie pri ich porušení. V súvislosti s návrhom uplatniť nový inštitút zmlúv medzi štátom a verejnoprávnymi vysielateľmi sa definuje rozsah nevyhnutnej novelizácie príslušných právnych predpisov.

Uzatvorením zmlúv by sa malo odstrániť viacero zásadných nedostatkov, ktoré sú v súčasnosti pre vysielanie verejnoprávnych vysielateľov charakteristické. Ide najmä o absenciu slovenskej pôvodnej torby, pôvodnej tvorby pre deti a  pôvodnej animovanej tvorby. Zmluvami by sa mala čiastočne riešiť dlhodobá finančná poddimenzovanosť verejnoprávnych vysielateľov. Odôvodnenosť potreby dofinancovania verejnoprávnych vysielateľov zo strany štátu je podčiarknutá tým, že vzhľadom na počet obyvateľov Slovenskej republiky máme oproti iným štátom nízky počet platiteľov úhrad za služby verejnosti, pričom náklady na program sú rovnaké bez ohľadu na to, či sú vyrábané pre 5 miliónový alebo 50 miliónový trh. Zároveň územie Slovenska predstavuje len veľmi malý a obmedzený reklamný trh, čím sú značne limitované aj príjmy vysielateľov z vysielania reklamy.  

Návrh koncepcie zmlúv smeruje k naplneniu cieľov, ktoré sa Slovenská republika zaviazala dodržiavať pri ratifikácii medzinárodných dohovorov, ako aj k naplneniu cieľov vyplývajúcich z právnych aktov EÚ/ES. Návrh koncepcie zmlúv taktiež priamo zodpovedá úlohe sformulovanej v Amsterdamskom protokole, aby členské štáty zabezpečili nevyhnutný finančný rámec na zdravé fungovanie služby verejnosti ako jednej zo záruk demokracie a názorovej plurality.